정조 20년
丙戌五月十二日卯時上御誠正閣諸承旨持公事入侍大臣備局稟事堂上同爲入侍時行都承旨黃性源行左承旨李益運右承旨李海愚左副承旨蔡弘遠右副承旨鄭尙愚同副承旨朴宗來記事官柳遠鳴假注書金處巖記事官吳泰曾金履永以次進伏訖上曰各房公事以次讀奏可也昇源讀奏忠淸監司林濟遠狀啓韓山郡守申耆到任事平安監司金載瓚狀啓前掌令黃瑨疏批有旨祗受事全羅監司徐鼎修狀啓古阜郡守申史源到任事引儀李繼祜病親呈辭事益運讀奏慶尙監司李泰永啓本義興縣反庫事海愚讀奏江華留守金履翼狀啓還營事慶尙監司李泰永狀啓修撰李龜雲上來時給馬有旨祗受事江華留守金履翼狀啓蛇渡僉使崔聖起到配事慶尙監司李泰永狀啓都承旨李鼎揆上來時給馬有旨祗受事武兼李鎭忠病親呈辭事宗來讀奏黃海監司徐邁修啓本罪人李德奎長連縣到配事慶尙監司李泰永啓本罪人尹師國放送事黃海監司徐邁修啓本罪人崔聖信長連縣到配事京畿監司金文淳啓本時囚罪人等拷訊次數開坐事黃海監司徐邁修啓本殺獄罪人等同推開錄事京畿監司金文淳狀啓黃海水虞候金宗鉉濫騎驛馬之罪令攸司照法勘處事上命各書判付訖上曰進御淸氣飮自今日一貼式更爲製入出榻敎命尙愚書傳敎曰本兵重任不可久曠新除授咸鏡監司待下批當日辭朝又命書傳敎曰政官卽爲牌招咸鏡監司下批上曰李書九李義駿朴基正成大中方在內閣入侍可也賤臣承命出傳與李書九等偕入進伏上敎書九曰莊陵誌編緝之役可以告訖於數日內耶書九曰數三日間庶可了當而當時年月紀載未有詳據矣此書編纂所重有在而年月未詳則誠爲可悶矣仍命書九傳敎曰編書月日有考出事春秋館堂郞進諸鼎足山城考實錄以來敎履永曰爾則先退復命時不必更爲肅拜矣上曰此書事體甚重凡例自異以紀年之法兼本記之體而爲之乎書九曰如是似好矣義駿曰編書之法凡例爲先凡例一定則條貫不紊而纂定亦易矣臣見書九所編定則於發凡起例最爲精詳深得編書之法有非如臣精力衰耗者所可及也上曰人得休閒老亦不衰近見左右相年雖高筋力尙强蓋其十許年閒養之致也兵議亦得十年之閒者精力必不衰矣義駿曰間從吏務久廢看書雖欲自强神耗眼澁此等莫重之役非臣所敢當也上敎書九曰日省錄所載事關莊陵者無漏畢書好矣而御製賡韻等文字亦皆添載乎江原監司狀啓中子規樓基址覓得事不可歸之於傅會明靈陟降如水在地其感應之理固有不期然而然者此不可不載也上敎基正曰成三問神主得於何地耶基正曰得於白岳山下云矣上曰此等說亦皆入錄似好矣大抵稱以陵誌實涉如何而若又別立題目則體段亦恐未尊卿等意思如何義駿曰臣意亦然矣上敎大中曰此書凡例爾亦參看而無別見耶大中曰宰臣之所先定諸議之所相同也臣固無別見矣上曰編書之役不可無爾故特使之同參諸凡纂修必皆相議爲之可也且聰明强記能無損於少時否大中曰書旣成編今所加潤特不過若干添載而臣之與是役徒增榮感矣上曰大臣入來則與稟事諸宰入侍咸鏡監司平安監司入侍賤臣承命出傳與右議政尹蓍東行上護軍沈頤之戶曹判書李時秀行護軍徐有大咸鏡監司趙尙鎭平安監司朴宗甲偕入進伏蓍東進前曰日候甚熱聖體若何上曰一樣矣蓍東曰王大妃殿氣候何如上曰一樣矣蓍東曰惠慶宮氣候何如上曰一樣矣蓍東曰向日診筵伏聞有煩渴之候今則快復常度耶上曰大體纔有事爲輒致煩渴如期矣蓍東曰常不以事爲勞心則此爲攝養之要矣上曰向來轎子事作一勞心之端矣蓍東曰此事試爲萬萬切悶臣於伊時妄速死罪至今追惟餘悸未定實不勝悶迫悚凜之至矣上敎尙鎭曰近來北伯可謂數遞而卿久於優閒風土淸涼之鄕得以調病不亦宜乎前任海藩已能治其所難治則今於北道似無所難矣逖矣關北王化未曁百弊俱集而鹿茸人蔘最爲生民之苦矣但人蔘則用於湯劑或宜留意而民採誅求無異勒奪三甲殘民誠可矜憐其將何以懷綏耶尙鎭曰臣才短精衰猥膺重寄不知所以爲計矣上敎宗甲曰平安道官簿近多虛錄前後按藩未必皆得人守宰亦多不謹西人將謂朝廷無人今所以特簡卿者非謂卿才猷有過人者也自卿爲宮官時其沖澹恬靜予知之熟矣古人云威生於廉廉之一字予於卿不必加勉此亦足矣然人或有秋毫不犯而官府板蕩則雖云廉矣其於爲人所欺何卿則無徒見欺於人而善爲之也上敎時秀曰本曹所儲銀今爲幾何時秀曰前則爲四萬兩而今不過六百兩矣上曰此可謂不成說矣金銀之利卽是逐末而民多潛採者以其勝於農功乎時秀曰以此而至於廢本業者爲其所利利於農而然矣蓍東曰金銀所産之地牟利輩迭相來往而未嘗自齎其糧資必責給於其所居接之民戶甚至朝夕菜醬悉以取資以是居民不能聊生畢竟至於蕩敗流離之境此其爲弊勢固然矣奚但採金之害不至甚於採銀銀則旁塹而入採故有頹崖傷人之患而山無完阜地無全畝䨟穴穿漏在在皆然則其爲害農莫此爲甚而金則穿坎直下而亦必須淘汰之功故必就水邊水邊太半是沙石磽确之地而民田之受害亦不太甚矣輕寶易得比諸農利不啻倍蓰雖零碎不盈握而售於彼地則輒致奇贏得爲富人者間或有之法所當禁而勢不能止者如是矣上曰彼地潛商則或似無害否蓍東曰以我無益之資易彼有用之物在貿遷之道固無妨矣上曰吏曹判書入侍賤臣承命出傳與沈煥之偕入進伏蓍東曰向來李秉鼎疏設或有不槪之語至於投之闕外豈非處分之過中乎疏箚有所重雖夜中不敢從門隙呈納則今此投之闕外轉到街路者萬萬驚惑臣晩始聞之使之收置于備邊司矣上曰此事卿可謂善處矣上曰吏判上疏不曰涉禁而實涉禁矣煥之曰向來上疏承宣以阻搪爲能事此誠不成說矣上曰初仕幾窠而守令窠亦幾何耶煥之曰今朔爲始當爲儲窠而郡守以上窠則京職中可擬之人每患苟簡雖非啓請邑限都政前以限滿守令勿拘純望通融備擬以爲次次遷轉之地而雖値口傳政事之時一例擧行已成近規今亦依此爲之何如上曰依爲之出擧條上敎時秀曰溫幸陪從人果盡採訪耶時秀曰在京者臣旣已訪問果得四百餘名列錄成冊今置于臣所其外在鄕曲者尋覓無所憑據恐難一一採出矣上曰此固然矣上敎蓍東曰今年麥農何如蓍東曰豐年矣上曰與前所科果有異乎蓍東曰與初料不啻相懸矣上曰昨日之雨得無未洽乎蓍東曰奉天畓雖未周洽及時甘澍民事萬幸矣上曰麥農幾至出場乎年事比前夏秋可期登稔物理固然矣上曰京中市價幾何云耶時秀曰不至翔騰矣蓍東曰我國煮硝之法太甚疏略所費廣而得硝少搗以爲藥藥力不猛天陰則濕遇潦則消必添新再搗而後用之肅廟戊寅年間故相臣南九萬建白以譯官金指南北京往來時所傳得煮硝新方令武庫刊布中外比前法功役甚省而得硝幾倍硝品燥猛雖置之地窖而十年經霖絶無潤濕之患土取路上柴爇薪草而仍用其灰此其爲簡便可尙之一端也但其京外頒行者遂寢閣而無繼煮者板本亦毁失不傳良可惜也若於華城軍器備置之時以此方煮取而廣儲之則似好又申飭頒布則內而京軍門外而營閫列邑必有隨力煮取之處其爲效益豈但止於一時省費而已乎臣從前輩已經煮用者而熟知其必可行慨恨於此法之寢而不用今因月課事言端敢此仰達矣上曰肅廟朝印頒煮硝方實爲永久遵行之金石成憲予亦奉置此冊于丌上卿言適又若此政合予意大抵我國人昧於煮硝之法貿來於中國如弓角一自完豐府院君諸人編書纂方關西人成根覓納煮法之後雖始略知其制而品獨不精至副使閔就道使譯官金指南購求於燕肆歷累歲累送而又至故相南九萬提擧武庫而功效大著一以用一年草而山木不濯一以取土於大路而人家不侵一以爇柴用其灰而又省土之三分一以是昔年大加稱奬別有賞典於指南卿之此奏卽修明之一端依卿所奏出擧條分付俾有實效亦令武庫印須可也出擧條蓍東曰新除授禁軍別將李儒敬方監董華城城役姑難上來察任而該營多有擧行之事今姑改差何如上曰依爲之出擧條上曰近見濟州牧使柳師模狀啓耽羅民事何以爲之而有好道理耶蓍東曰臣嘗待罪湖藩時見所謂濟民倉者其倉厫極爲宏大可想其設置經遠之意於此而有積貯之美則其於値歉濟民庶可以食其效矣上曰司僕凡事近來則頗勝於前乎珍島牧場何以爲棄地乎蓍東曰松禁作一害民之端而簽丁之苦又從以隨之故牧民無安保之道牧場所以爲棄地職由此矣上曰京山松禁近則如何有大曰近來偸斫之類頗嚴禁矣上曰禁軍見汰者旣皆還屬則渠輩以爲樂乎向聞華留言列其名而書之有此漢如此彼漢如彼等說此豈非駭然乎有大曰臣亦聞有此事矣此無非良家子而出入於周廬擐甲之列則或爲營門校裨或爲邊垣鎭將何所不可而今則設使直爲宣傳官旣已見汰於禁軍之籍耳此豈非渠輩難洗之恥乎上曰然矣有大曰本廳支放條華城需米一千石壬子除減以惠廳月課米一千石排比給代而月課物力以兩西小米勿爲添餉作錢取用事已自廟堂草記定式則此米在本廳爲歲入應下之需惠廳謂有年前引等預下終始防塞旣自給代之後作爲當送之物則給代與月課名色各異且本廳一朔料條爲二百八十石零而自惠廳終若不送則軍校接濟他無變通將有目前停料之患烏在其定式給代之意乎惶恐敢達下詢大臣處之何如上曰大臣之意何如蓍東曰惠廳旣有引等責償之物則該堂之執言持難不是異事然摠廳之年年取用便成應例非此則又無以排朔放下參以彼此緩急之勢宜有相須共濟之義分付該廳姑許輸送似好矣上曰依爲之出擧條上曰轎子卽一禁奢侈中一事而此必到今難行之事矣有大曰今若以官職品秩爲限節則有職品者之妻當乘而若其兄弟之間未必皆有職品則法當不得以濫乘矣然而以其妻之所乘而不得使其兄弟之家乘之則推此以往極爲如何此所以轎子爲難禁之端矣上曰然矣命書傳敎曰當該中官定配上命退諸臣以次退出